**Vasszécseny Község Önkormányzat Képviselő-testületének 7/2012. (III. 31.) önkormányzati rendelete  
az önkormányzati vagyonról és a vagyonnal való gazdálkodás egyes szabályairól**

Vasszécseny Község Önkormányzatának Képviselő-testülete Magyarország [Alaptörvényének 32. cikk (2) bekezdés](https://njt.hu/jogszabaly/2011-4301-02-00)ében meghatározott jogalkotói hatáskörében eljárva a nemzeti vagyonról szóló [2011. évi CXCVI. törvény (a továbbiakban: Nvt.) 5. § (2) bekezdés b)](https://njt.hu/jogszabaly/2011-196-00-00) és [c) pont](https://njt.hu/jogszabaly/2011-196-00-00)jában, [(4) bekezdés](https://njt.hu/jogszabaly/2011-196-00-00)ében, [11. § (16) bekezdés](https://njt.hu/jogszabaly/2011-196-00-00)ében, [13. § (1) bekezdés](https://njt.hu/jogszabaly/2011-196-00-00)ében, az államháztartásról szóló [2011. évi CXCV. törvény 97. § (2) bekezdés](https://njt.hu/jogszabaly/2011-195-00-00)ében és Magyarország helyi Önkormányzatairól szóló [2011. évi CLXXXIX. törvény 109. § (4) bekezdés](https://njt.hu/jogszabaly/2011-189-00-00)ében továbbá 143. § (4) bekezdésének i) pontjában foglalt felhatalmazás alapján a következőket rendeli el:

**A rendelet hatálya**

**1. §**(1) A rendelet hatálya kiterjed Vasszécseny Község Önkormányzata (a továbbiakban: Önkormányzat) tulajdonában lévő, illetve tulajdonába kerülő

* *a)* ingatlan és ingó vagyonra, valamint vagyoni értékű jogokra (a továbbiakban: ingó és ingatlan vagyon) továbbá
* *b)* a tagsági jogot megtestesítő értékpapírokra, illetve gazdasági társaságban és közhasznú társaságban az Önkormányzatot megillető egyéb társasági részesedésekre.

(2) Nem terjed ki a rendelet hatálya az Önkormányzat tulajdonában lévő lakások és nem lakás céljára szolgáló helyiségek bérletére, valamint elidegenítésére.

**A törzsvagyon**

**2. §**(1) Az önkormányzati vagyon külön része a törzsvagyon, amely körébe tartozó tulajdon forgalomképtelen vagy korlátozottan forgalomképes.

(2) Törzsvagyonnak az az önkormányzati tulajdon nyilvánítható, amely kötelező önkormányzati feladat- és hatáskör ellátását, vagy a közhatalom gyakorlását szolgálja.

(3) A forgalomképtelen törzsvagyon körébe tartozik a kizárólagos önkormányzati tulajdonban álló vagyon, valamint a nemzetgazdasági szempontból kiemelt jelentőségű nemzeti vagyonnak minősített vagyon.

(4) Az [Nvt.](https://njt.hu/jogszabaly/2011-196-00-00" \t "_blank) alapján kizárólagos önkormányzati tulajdonban álló vagyon felsorolását e rendelet 1. számú melléklete tartalmazza.

(5) Az Önkormányzat nemzetgazdasági szempontból kiemelt jelentőségű nemzeti vagyonnak minősíti víziközmű vagyonát.

(6) Korlátozottan forgalomképes vagyonnak minősül az önkormányzati feladatok ellátásához szükséges középület, közterület. A korlátozottan forgalomképes vagyon felsorolását e rendelet 2. számú melléklete tartalmazza.

(7) A Képviselő-testület kivételesen indokolt esetben e rendelet alapján nemzetgazdasági szempontból kiemelt jelentőségű vagy korlátozottan forgalomképes vagyonnak minősülő vagyontárgy besorolását megváltoztathatja.

**Az üzleti vagyon**

**3. §**(1) Az önkormányzati vagyon külön része az üzleti vagyon.

(2) A [2. §](https://or.njt.hu/onkormanyzati-rendelet/490766#SZ2) bekezdés hatálya alá nem tartozó vagyontárgyak az üzleti vagyon körébe tartoznak.

Az önkormányzati vagyon feletti tulajdonjog gyakorlása

**4. §**(1) A Képviselő-testület minősített többséggel hozott döntéssel határoz a [2. § (6) bekezdés](https://or.njt.hu/onkormanyzati-rendelet/490766#SZ2@BE6)ében és a [3. §](https://or.njt.hu/onkormanyzati-rendelet/490766#SZ3)-ban felsorolt önkormányzati vagyon elidegenítéséről, megterheléséről és gazdasági társaságba való beviteléről.

(2) A Képviselő-testület a tulajdonnal kapcsolatos rendelkezési jogok gyakorlását a [(3) bekezdés](https://or.njt.hu/onkormanyzati-rendelet/490766#SZ4@BE3)ben meghatározott vagyonkezelő szerveire ruházza át, azzal, hogy a vagyontárgyak használatáról, hasznainak szedéséről, bérbeadásáról a Képviselő-testület minősített többséggel dönt.

(3) Az Önkormányzat vagyonkezelő szervei:

* *a)* az Önkormányzat költségvetési szervei az alapító okiratukban a működéshez használatukba adott önkormányzati tulajdonban lévő vagyon tekintetében.

(4) A Képviselő-testület vagyonának kezelésével a [(3) bekezdés](https://or.njt.hu/onkormanyzati-rendelet/490766#SZ4@BE3)ben felsorolt szerveken kívül vagyonkezelési szerződéssel más szervet is megbízhat. A vagyonkezelői jog ellenértékének mértékéről vagy ingyenes átengedéséről a Képviselő-testület dönt.

(5) A [(3) bekezdés a) pont](https://or.njt.hu/onkormanyzati-rendelet/490766#SZ4@BE3@POA)jában meghatározott vagyonkezelő – az alapító okiratban meghatározott tevékenységi körön belül és az alaptevékenység sérelme nélkül – önállóan dönt a használatában lévő

* *a)* ingatlan, ingatlanrész egyszeri, egy hónapot meg nem haladó időtartamú használatba vagy bérbe adásáról, a Képviselő-testület előzetes tájékoztatása mellett az egy hónapot meghaladó időtartamú használatba vagy bérbe adásáról,

(6) Az önkormányzati vagyonkezelő szerv köteles a kezelésében lévő vagyontárgyak fenntartásával, üzemeltetésével, karbantartásával, felújításával kapcsolatos feladatok ellátására. Az önkormányzati vagyonkezelő szerv beruházást, felújítást csak a Képviselő-testület döntése alapján végezhet.

(7) A Képviselő-testület, a polgármester, a vagyonkezelőtől a vagyonkezeléssel kapcsolatos tevékenységéről tájékoztatást, információt, adatot kérhet, a vagyonkezeléssel kapcsolatos dokumentumokba betekinthet.

**Az önkormányzati vagyon hasznosítása**

**5. §**(1) A forgalomképtelen vagyontárgyak egyéb módon történő hasznosításáról a Képviselő-testület esetenként határoz.

(2) A forgalomképtelen vagyontárgyak elidegenítésére kötött szerződés semmis.

(3) Az 1.000.000,- Ft-ot meghaladó értékű üzleti vagyon tulajdonjogát átruházni csak versenyeztetés útján, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával lehet.

(4) Az 1.000.000,- Ft-ot meghaladó értékű vagyontárgyat hasznosítani csak versenyeztetés útján, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával lehet.

(5) A vagyonnal való rendelkezéssel kapcsolatos döntés előkészítése a polgármester feladata, aki előzetesen felméri a pénzügyi lehetőségeket, tárgyal a jelentkező vállalkozókkal, a beérkező ajánlatokat véleményezi, majd - a lakótelkek elidegenítésének esetét kivéve - írásbeli előterjesztést és határozati javaslatot készít.

(6) Értékpapír vásárlás, elidegenítés a Képviselő-testület hatásköre.

(7) Önkormányzati követelésekről a következő esetekben lehet lemondani:

a.) csődegyezségi megállapodásban,

b.) bírói egyezség keretében,

c.) felszámolási eljárás során, ha a felszámoló által írásban adott nyilatkozat alapján a követelés várhatóan nem térül meg,

d.) ha a követelés csak veszteséggel vagy aránytalanul nagy költségráfordítással érvényesíthető,

e.) a kötelezett nem lelhető fel.

**Vegyes rendelkezések**

**6. §**(1) A körjegyzőséget fenntartó községi önkormányzatok közös tulajdonában lévő vagyonnal való rendelkezés az érintett községek együttes ülésének hatáskörébe tartozik.

(2) A körjegyző köteles a vagyonleltár folyamatos karbantartásáról gondoskodni.

(3) A rendelet 2012. április 1-én lép hatályba.

(4) A rendelet hatálybalépésével egyidejűleg hatályát veszti Vasszécseny Község Önkormányzata Képviselő-testületének [8/2000. (V.3.) önkormányzati rendelet](https://or.njt.hu/onkormanyzati-rendelet/2000-8-SP-3291)e.